СОФИЯ (BM) – Държавната компания „Терем“ ще прави основен ремонт на вертолетите Ми-17 и Ми-24 срещу 38.7 млн. лева, научи BulgarianMilitary.com.

Министерството на отбраната е сключило на 12 юни рамково споразумение за четири години с „Терем Холдинг“, която ще работи с подизпълнител – дружеството „Терем-Летец“.

67% от тази сума –25,93 млн. лв., ще отидат в три руски компании. Това са дружеството „Вертолеты России“, което ще достави оборудването, необходимо за ремонта и ще получи 31% от общата стойност на поръчката. „Уралският завод за гражданска авиация“ ще направи основен ремонт на двигателите срещу 34% от сумата, а „150 авиоремонтен завод“ и „Московският вертолетен завод“ ще извършат ремонт на спомагателни съоръжения срещу 2% от стойността на поръчката.

Поръчката предвижда да бъдат ремонтирани два вертолета Ми-17 и четири Ми-24.

При пускането на поръчката през лятото в документацията имаше гаф и не ставаше известно точно колко машини ще се ремонтират. Прогнозната стойност на ремонтите беше над 31 млн. лв.

До обявяване на поръчката се стигна, след като падна последният летящ Ми-17, който се използваше за гасене и на пожари. От общо 28 хеликоптера в армията тогава летяха едва 8. От пет хеликоптера Ми-17 не лети нито един, от пет Ми-24 пък лети само един.

Следвайте ни навсякъде и по всяко време чрез Facebook страницата ни и RSS. Четете повече от света на отбрана и сигурност, анализи, коментари, и нови военни технологии в английската версия на сайта.

BulgarianMilitary.com

Източник: Дневник